Grafika: Dié items in kosmandjie al duurderVerskeie items maak jou kosmandjie in November heelwat duurder. (Foto: Maroela Media) As daar só na stygende kospryse gekyk word, lyk dit al hoe meer of dit vanjaar maar ŉ beskeie Kersete vir die meeste Suid-Afrikaners gaan wees. Die prys van mieliemeel, koekmeel, stampmielies, uie, hoenderpote, beeslewer, wors, vis, wortels, appels, lemoene en appelkooskonfyt is alles in November meer as 4% duurder as ŉ maand gelede, hoewel talle ander kospryse ook duurder is. Data van Pietermaritzburg Economic Justice and Dignity (PMBEJD) se maandelikse bekostigbaarheidsindeks wys dat stygings in Johannesburg hoofsaaklik in die prys van vrugte en groente was. In Durban was byna alle kossoorte wat gemonitor word, duurder. Dit sluit in verskeie stapelitems. Mieliemeel is 17% duurder, koekmeel is 14% duurder, die prys van stampmielies is nou 13% meer, kookolie is 7% duurder, en suiwel, vleis en uie is 15% duurder. In Durban is spinasie en lemoene nou ook duurder. As jy uit die noorde afsit Kaapstad toe vir die vakansie, is dit dalk wys om liefs sommige van jou stapelitems saam te karwei. In die Moederstad is vleis duurder en so ook aartappels, uie, soute, soppoeier en aftreksel. Op Springbok, waar pryse ook dopgehou word, is verskeie items in die kosmandjie duurder. Veral meel en suiker, vleis en groente soos uie, tamaties, groenrissies en wit- en bruinbrood is duurder. Die algehele prys van ŉ kosmandjie in Kaapstad en Pietermaritzburg is tog minder as ŉ maand tevore, hoewel dit steeds duurder is as dieselfde tyd verlede jaar. In Johannesburg, Durban en op Springbok is ŉ kosmandjie duurder as ŉ maand gelede en ook duurder as dieselfde tyd ŉ jaar gelede. Volgens die groep is kospryse uiters onvoorspelbaar en in verskillende gebiede dra verskillende faktore tot prysskommelings by. Hoewel die gemiddelde koste van ŉ mandjie items nou 1% duurder is as ŉ maand gelede, is dit meer as 13% duurder as dit met dieselfde tyd verlede jaar vergelyk word. Sommige items is wel goedkoper as dieselfde tyd verlede jaar, al is dit in sommige gevalle ook net-net. As jy dus soek na ŉ winskopie om by jou Kersete in te sluit, dink rys (-3%), aartappels (-23%), piesangs (-3%) en botterskorsie (-5%). Items wat veral skerp stygings ondervind wanneer dit met November verlede jaar vergelyk word, sluit in lemoene (+17%), appelkooskonfyt (+19%), uie (+97%), kookolie (+39%), spinasie (+20%) en wortels (+46%).